მოცარტი და სალიერი

ს ც ე ნ ა I

**ო თ ა ხ ი**

**ს ა ლ ი ე რ ი**

**ამბობენ, ქვეყნად სამართალი არ არსებობსო,**

**მაგრამ ზეცაშიც არ არსებობს იგი, და ჩემთვის**

**ეს ნათელია, ვით უბრალო, მარტივი გამა.**

**მე ხელოვნებამ სიყრმიდანვე შემიძრა გული.**

**მახსოვს, ჯერ კიდევ ჩვენს აკლებურ ეკლესიში,**

**როს ხმამაღალი გუგუნებდა მწუხრზე ორღანო,**

**თავდავიწყებით ვუგდებდი ყურს და უნებურად**

**მომწყდარი ცრემლი მდუღარებით მილტობდა სხეს.**

**მე თავიდანვე უარვყავი უქმი გართობა.**

**მუსიკისათვის უცხო ყვალა დარგი სიბრძნისა**

**მე შევიძაგე. უკუვრიდე მათ უჯიათი**

**თავმოთნეობით და მხოლოდღა მუსიკის სწავლას**

**მივყავი ხელი. ძნელი იყო გზის დასაწყისი**

**და მოსაწყენი ცდა პირველი, მაგრამ დავძლიე**

**ის პირვანდელი გასაჭირი და ხელოვნებას**

**გულმოდგინებით ხელოსნობა ვუქციე ლიბოდ.**

**ხელოსნად ვიქეც: მე თითების მშრალი სისხარტე**

**უტყუარ სმენას დავუმონე მისი მორჩილი**

**გავხადე სრულად. მოვაკვდინე ბგერების სუნთქვა,**

**ხოლო მუსიკა ცხედარივით განვწვალე. მერე**

**ალგებრის თარგზე გამოვჭერი მე ჰარმონია.**

**და მხოლოდ შემდეგ, განსწავლული უკვე საქმეში,**

**ნეტარი გრძნობით შევუდექი შემოქმედებას.**

**დავიწყე წერა. ოღონდ ჩუმად, ოღონდ ფარულად,**

**და ფიქრს სახელის მოხვეჭაზე ვერც კი ვბედავდი.**

**ხშირად მშიერი, უძილობით გაწამებული,**

**ორი-სამი დღით ჩაკეტიი ჩემს ყრუ სენაკში,**

**რა ვიგემებდი შთაგონებით აღფრთოვანებას,**

**ვწვავდი ჩემს ნაშრომს და პირქუში უხმოდ ვუმზერდი,**

**როგორ ქრებოდა მსუბუქ ალში დანაცრებული**

**აზრი და ბგერა, რუდუნებით ნაშობი ჩემგან**

**რას ვამბობ?! როცა მოგვევლინა სახელგანთქმული**

**გლუკი და ახლა საიდუმლოდ (ღრმა და ჯადოსნურ,**

**დამატყვევებელ საიდუმლოდ) ბჭენი განახვნა,**

**განა არ დავთმე ყველაფერი, რაც კი მიყვარდა**

**მანამდე ასე, რისიც ასე მხურვალედ მწამდა,**

**და უდრტვინველად არ გავყევი განა მის ურნატს**

**ხალისიანი ნაბიჯებით, ვით შეცდომილი**

**გაჰყვება ხოლმე კაცს, რომელიც გზას მიასწავლი?**

**შეუპოვარი ძალისხმევით, მედგარი შრომით,**

**მე როგორც იქნა, ამ უსაზღვრო ხელოვნებაში**

**უმაღლეს ხარისხს მივაღწიე. მერე სახელმაც**

**არ დააყოვნა. ხალხის გულში ქმნილებებს ჩემსას**

**მტკიცედ გაედგა ფესვი, და მე სვებედნიერი**

**მშვიდად ვტკბებოდი არა მარტო ჩემი ნაღვაწით,**

**დიდებითა და წარჩინებით, არამედ ღვთიურ**

**ხელოვნებაში ძმადშეფიცულ ამხანაგების**

**ნაღვაწითა და წარჩინებით. და არასოდეს**

**გაჰკარებია ჩემს გულს შური. ო, არასოდეს! –**

**არც მაშინ, როცა დამთხვეული პარიზელების**

**უკადრი სმენის დაურვება შესძლო პიჩინიმ,**

**არც მაშინ, როცა ჩემი გული პირველად შეძრა**

**იფიგენიის პირველქმნილი ბგერების ზვავმა. . .**

**ან ვისგან თქმულა, სალიერი ბოროტი შურით**

**თუნდა ოდესმე ყოფილიყოს დამონებული**

**და კაცთა მიე გაქექილი იქედნეს მსგავსად**

**უღონო გესლით გულავსებულს მიწა ელოკოს?**

**არავისაგან! . . . მაგრამ აწ თვით ვამბობ. შური მაქვს გულში,**

**მშურს-მეთქი მწარედ, მშურს სასტიკად. ო, ზეცის შუქო!**

**სადღაა მითხარ სამართალი, როს წმინდა ნიჭი,**

**უკვდავი მადლი - უანგარო სიყვარულს, შრომას,**

**გულმოდგინებას, თავდადებას, ლმობას, ვედრებას**

**კი არა ხვდება მეოხებად, არამედ შლეგის,**

**უქმადმავლის შუბლის დანათის? . . ო, მოცარტ, მოცარტ!**

**(შემოდის მოცარტი)**

**მ ო ც ა რ ტ ი**

**აჰა, კიდევაც დამინახე! მე კი მინდოდა,**

**მოულოდნელი ეშმაკობით გაგხუმრებოდი.**

**ს ა ლ ი ე რი**

**აქ ხარ? . . კი მაგრამ. . .**

**მ ო ც ა რ ტ ი**

**ეს წუთია, მოვედი, - შენთვის**

**გულით მინდოდა ერთი რამე მეჩვენებია,**

**მაგრამ დუქანს რომ ჩავუარე, მომესმა უცებ**

**ვიოლინოს ხმა. . . გეფიცებით, შენ ამის მსგავსი**

**დაბადებიდან არაფერი მოგისმენია. . .**

**დუქანში ერთი ბრმა მოხუცი voi che sapete-ს1**

**\_\_\_\_\_\_\_\_**

**1 თქვენ, რომელთა უწყით (იტალ.).**

**უკრავდა , - შენ ვერ წარმოიდგენ, რა სასაცილოდ!**

**ვერ მოვითმინე, ის მოხუცი აქ მოგიყვანე,**

**რომ გაზიარო მისი დაკვრის დიდოსტატობას.**

**შემო!**

**(შემოდის მოხუცი ვიოლინოთი ხელში)**

**მოცარტის დაგვიკარი, თუ იცი, რამე!**

**(მოხუცი უკრავს არიას დონ ჟუანიდან. მოცარტი ხარხარებს)**

**ს ა ლ ი ე რი**

**შენ შეგიძლია იხარხარო?**

**მ ო ც ა რ ტ ი**

**ო, სალიერი!**

**ნუთუ შენ თვითონ გულიანად არ გეცინება?**

**ს ა ლ ი ე რი**

**არა! სულაც არ მეცინება, როცა უმსგავსი**

**მღებავის ფუნჯი რაფაელის მადონას თითხნის.**

**არ მეცინება, როცა ლიზღი ტაკიმასხარა**

**ცდილობს წაბაძვით შემიგინოს ალიგიერი.**

**გასწი აქედან, ბერიკაცო!**

**მ ო ც ა რ ტ ი**

**მოიცა! აჰა,**

**დალიე ჩემი სადღეგრძლო.**

**(მოხუცი გადის)**

**შენ გუნებაზე**

**არ უნდა იყო, სალიერი. მე სხვა დროს მოვალ.**

**ს ა ლ ი ე რი**

**რაღაც გინდოდა, მგონი, ჩემთვის გეჩვენებინა.**

**მ ო ც ა რ ტ ი**

**მაიცნდამაინც არაფერი. ამ წინეებზე**

**გულს მიწვრილებდა უძილობა ჩვეულებრივად**

**და უნებლიეთ ორიოდე აზრი მოვჩხრიკე.**

**დღეს ჩავინიშნე, სალიერის ვაჩვენებ-მეთქი,**

**ვნახავ, რას მეტყვის. . . მაგრამ გატყობ, შენ საამისოდ**

**არა გცალია.**

**ს ა ლ ი ე რი**

**გულქვა კაცო! ვყოფილვა კია**

**შენთვის როდისმე მოუცლელი? დაჯექ, მე გისმენ.**

**მ ო ც ა რ ტ ი**

**წარმიდგინე. . . ვინ? ვინც გინდა. წარმოიდგინე**

**თუნდაც მე, ოღონდ ახალგაზრდა ცოტათი უფრო,**

**შეყვარებული, მაგრამ ისე, ზერელდ, ვითომ**

**ვზივარ ტურფასთან ან მოყვასთან, ვთქვათ შენთან, გულით**

**გახარებული. . . უცებ: შავი სამარის მსგავსი**

**ანაზდეული უკუნეთი. . . და სხვა ამგვარი.**

**ჯობს მოისმინო.**

**(უკრავს)**

**ს ა ლ ი ე რი**

**როგორ? შენ ეს მოგქონდა ჩემთან**

**და იმ დუქანთან უსინათლო მევიოლინის**

**უხამს სიმღერას არხეინად უსმენიდ? ღმერთო!**

**შენ საკუთარი თავის ღირსი არა ხარ, მოცარტ!**

**მ ო ც ა რ ტ ი**

**მოგწონს? ნამდვილად?**

**ს ა ლ ი ე რი**

**რა სიმღერა, რა სინატიფე!**

**ღმერთი ხარ, მოცარტ, მაგრამ თვითონ ვერ ხედავ ამას,**

**დაბრმავებული შთაგონების ზეგრდმო ნიჭით,**

**მე კი. . . მე ვხედავ. . .**

**მ ო ც ა რ ტ ი**

**ნუთუ მართლა? თუმცა ვინ იცის. . .**

**მაგრამ იცოდე, რომ ის ღმერთი დამშეულია.**

**ს ა ლ ი ე რი**

**ეჰე! ეს საქმე ადვილია მოსაგვარებლად,**

**წავისადილოთ ”ოქროს ლომში”.**

**მ ო ც ა რ ტ ი**

**ძალიან კარგი.**

**მოხარული ვარ. ოღონდ წუთით შევირბენ სახლში**

**და გავაფრთხილებ ცოლს სადილა არ დამელოდოს.**

**ს ა ლ ი ე რი**

**მე გელოდები! ვინძლო დიდხანს არ მალოდინო. . .**

**არ ძალმიძს უკვე წინ აღვუდგე ჩემს ბედიწერას:**

**ჩემი ხვედრია შვაჩერო მისი ზესწრაფვა,**

**არა და ყველა ჩვენთაგანი დაიღუპება!**

**მარტო მე, მარტო ჩემს ყრუ სახელს კი არ წარხოცავს**

**მისი დიდება, ყველა მსახურს ჰარმონიისას**

**დაღუპავს იგი. ან რს გვარგებს მისი სიცოცხლე,**

**კიდეც რომ შეწვდეს ხელოვნების ახალ მწვერვალებს?**

**აამაღლებს კი ის მუსიკას? არამც და არამც!**

**მისი სიკვდილის შემდეგ იგი კვლავ დაეცემა.**

**არც შთამომავალს დაგვიტოვებს. მაშ, რად გვარგია?**

**ვით ქერუბიმმა, საკვირველმა სამოთხის ჩიტმა,**

**თან მოგვიტანა რამდენიმე საგალობელი,**

**რათა ჩვენს გულში - ამაოთა გულში - სურვილი**

**ფრთამოკვეცილი აღეძრა და გაფრენილიყო**

**კვლავ სამოთხისკენ. მაშ, გაფრინდი! ხელთა მაქვს უკვე**

**ჩემი იზორას საჩუქარი უკანასკნელი!**

**თვრამეტი წელი თან დამქონდა ეს საწამლავი,**

**და იმ დროიდან ხშირად ჩემი სიცოცხლე ჰგავდა**

**მწარე სატკივარს. ხალისიან ჩემს მეტოქესთან**

**მე ხშირად ვმჯდარვარ ერთ სუფრაზე გულდარდიანი,**

**მაგრამ მაცდური ჩურჩულისთვის ყური სულმოკლედ**

**არდ დამიგდია არასოდეს, თუმც მხდალი არ ვარ,**

**თუმცა ვატარებ გულში სასტიკ შურაცხყოფას,**

**თუმცა სიცოცხლე არად მიღირს . . . მე არ ვჩქარობდი.**

**თვითოვე მსურდა მე სიკვდილი, მწყუროდა, მაგრამ**

**ვფიქრობდი, ჩემკენ ეს საწუთრო, ვინ იცის, იქნებ**

**ანაზდეული მოწყალებით მობრუნდეს-მეთქი.**

**მეწვიოს იქნებ ღვთაებრივი შემოქმედების**

**აღტკინება და შთაგონება შეუწერელი,**

**ან იქნებ ახლად მოვლენილმა ჰაიდნმა შექმნას**

**რამე დიადი - და იმ ჰანგით დამიტკბოს სული. . .**

**და საძულველი მეინახის პირისპირ მჯდარი**

**ვფიქრობდი კიდევ. იქნებ ჩემი სასტიკი მტერინ**

**ვიპოვო ბოლოს. იქნებ თავზე დამატყდეს მაღლით**

**მოულოდნელი, ქვედამხედი შეურაცხყოფა**

**და ის - იზორას საჩუქარი დამჭირდეს-მეთქი.**

**მართალიც ვიყავ! აწ ვიპოვე მე ჩემი მტერი**

**უბოროტესი. და ახალმა ჰაიდნმა სული**

**აღფრთოვანებით მე კიდემდის ამივსო უკვე.**

**დროა! აღთქმულო საჩუქარო სიყვარულისა,**

**აწ მეგობრობის ფიალაში გადაინაცვლე!**

ს ც ე ნ ა II

**(დუქნის განცალკევებული ოთახი. ფორტეპიანო.**

**სუფრას უსხედან მოცარტი და სალიერი)**

**ს ა ლ ი ე რი**

**მოღუშული ხარ დღეს რატომღაც.**

**მ ო ც ა რ ტ ი**

**მე? არა მგონი.**

**ს ა ლ ი ე რი**

**ნამდვილად, მოცარტ! გაწუხებდეს თითქოს რაღაცა.**

**შენ კი ზიხარ და იჭმუხნები.**

**მ ო ც ა რ ტ ი**

**მართალი გითხრა,**

**დარდი მაქვს ჩემი Reguiem-ის და ის მაწუხებს.**

**ს ა ლ ი ე რი**

**ო, Reguiem-ს წერ? ეს მითხარი, როდის დაიწყე?**

**მ ო ც ა რ ტ ი**

**იქნება ასე სამი კვირა. არ მიამბნია ?**

**შემთხვევა იყო საოცარი. . .**

**არა!**

**მ ო ც ა რ ტ ი**

**მაშ, გეტყვი:**

**ამ სამიოდე კვირის უკან, მე გვიან ღამით**

**დავბრუნდი სახლში. სასახლეში მითხრეს, ვიღაც უნცობმა**

**მოგაკითხაო. რა საქმეზე - არვინ იცის.**

**არ დამეძინა მთელი ღამე, ვფიქრობდი: ნეტა**

**ვინ არის, ჩემთან რა საქმე აქვს? . . . იმ კაცმა თურმე**

**მეორე დღესაც მომაკითხა. არც მაშინ დავხვდი.**

**მესამე დღეს კი, იატაკზე ჩემს ბიჭუნას რომ**

**ვათამაშებდი, დამიძახეს. გავხედე სტუმარს.**

**შავად ჩაცმულმა მამაკაცმა თავაზიანად**

**დამიკრა თავი შემიკვეთა მე Reguiem-ი**

**და უცბად გაქრა. მე მაშინვე დავჯექი წერად -**

**ის დღე იყო და ის დღე. მერე შავოსანს ჩემსას**

**არ მოუკითხავს ჩემთვის, აღარ შემოუვლია.**

**მიხარის კდიეც: გულს დამწყვეტდა, არ ვიცი რატომ,**

**მე ამ ნაშრომთან განშორება, თუმც რახანია,**

**მზადა მაქვს უკვე Reguiem-ი. ამავე დროს კი . . .**

**ს ა ლ ი ე რი**

**რა ამავე დროს?**

**მ ო ც ა რ ტ ი**

**მე მრცხვენია ეს ვაღიარო . . .**

**ს ა ლ ი ე რ ი**

**რა ეს, მითხარი!**

**მ ო ც ა რ ტ ი**

**არ მასვენებს დღისით და ღამით**

**ის ჩემი უცხო შავოსანი, ლანდივით დამდევს,**

**სადაც არ წავალ, თან დამყვება. მე მგონი იგი**

**ახლაც აქა ზის. აქ, ჩვენს შორის - მესამე კაცად.**

**ს ა ლ ი ე რ ი**

**კარგი, გეყოფა! ყმაწვილურ შიშს დაუჯაბნიხარ!**

**ფუჭი აზრები მოიშორე. ბომარშე ზოგჯერ**

**მეტყოდა ხოლმე: ”სალიერი, ჩემო ძმობილო,**

**როგორც კი ჩიხში მოგიმწყვდევენ შავი ფიქრები,**

**გახსენ მაშინვე შამპანურის შუშხუნა ბოთლი,**

**ანდა ”ფიგაროს ქორწინება” გადაიკითხე”.**

**მ ო ც ა რ ტ ი**

**შენ და ბომარშე მეგობრები იყავით აკი!**

**განა იმისთვის არ დაწერე შენი ტარარა?**

**კარგი რამ არის. . . იქ მე ერთი მოტივი მახსოვს. . .**

**ვღიღინებ ხოლმე ხშირად, როცა გუნებაზე ვარ. . .**

**ტა-რა-რა-რა-რა. . . სალიერი, მითხარი, მართალს**

**ამბობენ, თითქოს მოეწამლოს ბომარშეს კაცი?**

**ს ა ლ ი ე რ ი**

**არა მგონია! ის ამგვარი ხელობისათვის**

**სასაცილოც კი მეჩვენება.**

**მ ო ც ა რ ტ ი**

**ის ხომ გენიით**

**იყო ცხებული, ვით მე და შენ, ხოლო გენია**

**და ბოროტება ერთმანეთს ვე შეუთავსდება.**

**ს ა ლ ი ე რ ი**

**შენ ასე ფიქრობ?**

**(საწამლას უყრის ჭიქაში)**

**აბა, შესვი!**

**მ ო ც ა რ ტ ი**

**შენ სადღეგრძელოს**

**ვსვამ, სალიერი! ჰარმონიის ერთგულ შვილების-**

**მოცარტისა და სალიერის უწრფელეს კავშირის**

**და მეგობრობას გაუმარჯოს. . .**

**ს ა ლ ი ე რ ი**

**მოიცა! უკვე . . .**

**უკვე დალიე? ოჰ, სულსწრაფო, უჩემოდ შესვი?**

**კმარა სმა-ჭამა. (ფორტეპიანოსთან მიდის)**

**მოუსმინე აწ ჩემს Reguiem-ს. (უკრავს)**

**ო, სალიერი, შენ ქვითინებ?**

**ს ა ლ ი ე რ ი**

**პირველად მომდის**

**მე შვებისა და სატკვარის წმინდა ცრემლები,**

**თითქოს ტვირთმძიმე მოვიხადე მოვალეობა,**

**თითქოს დასტაქრის სამკურნალო დანამ მომკვეთა**

**მტკივანი ასო! ეს ცრემლები, ო მეგობარო. . .**

**ნუღარ მიყურებ! გააგრძელე. ამივსე სული**

**მაგ ღვთაებრივი ხმიერებით.**

**მ ო ც ა რ ტ ი**

**ო, ჰარმონიის**

**ძალას რომ ყველა შენებრ გრძნობდეს, შენებრ ფიქრობდეს,**

**მაგრამ რას ვამბობ?! მაშინ ხომ ეს წუთისოფელი**

**დაიქცეოდა. და ცხოვრების ქვენა საზრუნავს**

**ქვეყნად არავინ მიხედავდა. ყოველი კაცი**

**ხელოვნებისთვის მოიღებდა თავის სიცოცხლეს.**

**მაგრამ მცირედნი ვართ რჩეულნი. საჭიროების**

**არად ჩამგდები, ნებიერი უზრუნველობით**

**მშვენიერების აღსავალთან მდგარი მოგვები.**

**ასეა! . . . მაგრამ ახლა თითქოს შეუძლოდა ვარ,**

**დავმძიმდი თითოქს. წავალ, იქნებ გამოვიძინო.**

**მშვიდობით ძმაო.**

**ს ა ლ ი ე რ ი**

**აბა, კარგად**

**(მარტო)**

**შენ დაიძინებ**

**დიდი ხნით, მოცარტ! მაგრამ ნუთუ ჭეშმარიტი თქვა**

**და მე არა ვარ გენიოსი? გენიის მადლი**

**და ბოროტება ერთმანეთს ვერ უთავსდებაო. . .**

**არ არის სწორი! მას, ვინ იყო ბუონაროტი?**

**თუ ეს უხამსი, უბადრუკი მონაჭორია**

**და ვატიკანის ამგებელი არ იყო მკვლელი?**